Diari Oficial de la Generalitat Valenciana


Sumari del DOGV 4454, del 06-03-2003 (2003/2353)

ORDE de 3 de gener de 2003, del conseller de Sanitat, per la qual crea fitxers informatitzats.
----------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/01/03/(1)/dof/vci/html**

### Dades del document

Número de DOGV
:   4454

Data del DOGV
:   06-03-2003

Secció del DOGV
:   I. DISPOSICIONS GENERALS

Número del document
:   2003/2353


Data del document
:   03-01-2003

Organisme emissor
:   Conselleria de Sanitat

Tipus de document
:   Ordre

Descriptors 

:   * base de dades
    * administració regional
    * dades personals
    * legislació

ORDE de 3 de gener de 2003, del conseller de Sanitat, per la qual crea fitxers informatitzats. [2003/X2353]
  
L'article 2 de la Llei Orgànica 15/1999, de 13 de desembre, de Protecció de Dades de Caràcter Personal, establix que ha de ser aplicada a les dades de caràcter personal enregistrades en un suport físic que les faça susceptibles de tractament i a qualsevol modalitat d'ús posterior d'estes dades per part dels sectors públic i privat.
  
L'article 20 de la mateixa llei orgànica també disposa que la creació, modificació o supressió de fitxers de les administracions públiques només es poden fer per mitjà d'una disposició general publicada en el Boletín Oficial del Estado o en el diari oficial corresponent.
  
La disposició addicional primera de la llei esmentada, que regula la normativa que s'aplica als fitxers que existien abans, establix que s'hi han d'adequar en el termini de 3 anys des que entrà en vigor. En el termini esmentat, les administracions públiques, responsables de fitxers de titularitat pública, han d'aprovar la disposició pertinent de regulació del fitxer o d'adaptar el que existia.
  
Els articles 10 i següents del Decret 96/1998, de 6 de juliol, del Govern Valencià, que regula l'organització de la funció informàtica, la utilització dels sistemes d'informació i el registre de fitxers informatitzats en l'àmbit de l'administració de la Generalitat Valenciana, determinen el procediment d'inscripció en este registre dels fitxers informatitzats de dades personals creats o gestionats pels diversos òrgans i entitats de la Generalitat Valenciana, i també la potestat per a l'aprovació de la disposició de caràcter general creadora dels fitxers automatitzats, la qual és de la conselleria competent segons la matèria.
  
Per això, segons que establix l'article 35 de la Llei de la Generalitat Valenciana 5/1983, de 30 de desembre, de Govern Valencià, i després de complir els tràmits de l'article 12 del Decret 96/1998, de 6 de juliol, del Govern Valencià,
  
ORDENE
  
Article 1
  
La present orde té per objecte la creació i regulació dels fitxers informatitzats que s'allisten en l'annex, segons que establix l'article 20 de la Llei Orgànica 15/1999, de 13 de desembre, de Protecció de Dades de Caràcter Personal.
  
Article 2
  
El titular de l'òrgan administratiu responsable del fitxer corresponent ha d'adoptar les mesures de gestió i organització que resulten necessàries per a assegurar la confidencialitat, la seguretat i la integritat de les dades, i també les mesures que conduïsquen a fer efectives les garanties, obligacions i drets reconeguts en la Llei Orgànica 15/1999, de 13 de desembre, de Protecció de Dades de Caràcter Personal.
  
Article 3
  
Les persones afectades dels fitxers informatitzats esmentats poden exercir el dret d'accés, rectificació i cancel·lació de dades, quan siga procedent, davant de l'òrgan que per a cada fitxer informatitzat es regula en esta orde.
  
Article 4
  
Els responsables dels fitxers informatitzats han d'advertir expressament els cessionaris de dades de caràcter personal de l'obligació de dedicar-les exclusivament a la finalitat per a la qual se cedixen, segons que establix l'article 21 de la Llei Orgànica de Protecció de Dades de Caràcter Personal.
  
DISPOSICIÓ FINAL
  
Esta orde vigirà des de l'endemà de la publicació en el Diari Oficial de la Generalitat Valenciana.
  
València, 3 de gener de 2002
  
El conseller de Sanitat,
  
SERAFÍN CASTELLANO GÓMEZ
  
ANNEX
  
Conselleria de Sanitat
  
Secretaria General
  
1. Nom del fitxer: ACCIDENTES
  
1. Finalitat i ús del fitxer
  
Estudis estadístics per a detectar possibles anomalies en els llocs de treball.
  
Usos:
  
- Prevenció de riscs laborals.
  
- Relacions laborals i condicions de treball.
  
- Gestió i control sanitari.
  
- Historial clínic.
  
- Investigació epidemiològica i activitats anàlogues.
  
- Funció estadística pública.
  
- Gestió d'estadístiques internes.
  
2. Persones o col·lectius sobre els quals es pretén obtindre dades de caràcter personal.
  
Personal accidentat del sector sanitari públic de la Generalitat Valenciana.
  
3. Procedència, procediment i suport per a la recollida de dades de caràcter personal
  
Procedència: la persona interessada mateixa o el seu representant legal.
  
Procediment: formularis o cupons.
  
Suport: paper.
  
4. Estructura bàsica del fitxer automatitzat i la descripció dels tipus de dades de caràcter personal que inclou.
  
Dades especialment protegides: salut.
  
Dades de caràcter identificador: núm. SS/mutualitat
  
Dades de característiques personals: sexe i edat
  
Dades acadèmiques i professionals: formació, titulacions i experiència professional.
  
Dades de detall d'ocupació: cos/escala; categoria/grau i llocs de treball.
  
5. Cessions de dades de caràcter personal i, si és procedent, les transferències de dades que es prevegen a països tercers.
  
No estan previstes.
  
6. Òrgan responsable del fitxer:
  
Secretaria General - Conselleria de Sanitat
  
7. Servicis o unitats davant els quals pogueren exercitar-se els drets d'accés, rectificació i cancel·lació.
  
Servici de Prevenció de Riscs Laborals
  
8. Mesures de seguretat amb indicació del nivell bàsic, mitjà o alt exigible: nivell alt, segons els criteris del Reial Decret 994/1999, d'11 de juny, que aprova el reglament de mesures de seguretat dels fitxers informatitzats que continguen dades de caràcter personal.


Còpia Permalink ELI